- Ezayi
- <
- 7
- >

7
Keela wooi é woni masagi Aɠaze ma
1 É ɠɛni ga naama ziɛgi zu, Yotame ná-doun zunui, Woziase ná-dounloin Aɠaze ɠɛni ga Zuda masagi. Siili masagi Lesin ta Izilayɛle masagi Peka, Lemalia ná-doun zunui, ti liini ga kɔɔi Zeluzalɛme laalɔɠɔma, ti ʋa so, kɛlɛ ti la ɠɛni zooni ti ʋa so. 2 Naa wogai ma Aɠaze ma, Davide mavofodai, ta ná-koii, ga Siili nuiti ti kɔɔlaaɠai ʋuuni Efelayime yooi zu, masagi ta ná-nuɓusɛiti ti zasuɓalini ga naama wooi, eɠɛ fiilɛ wola a ʋa, é ɗa dɔɓɔi zu wuluiti ɲiikpi.
3 Ɠɔoɠɔ GALAGI ɠɛni Ezayi ma: «Ɠula, ɗa-o, è-loun zunui Seyaal-Yasube-o,*7:3 Seyaal-Yasube: Daaseigi nii poluʋɛ ga «mɔta goi ɠa ɠale ma». Wɛlɛ ʋɛ: 10:21. wo li, wo Aɠaze ʋɛtɛ, toɠa ziɛ makɛsuʋɛ é maazuʋɛ naama ʋelei ɠaaɓelazuʋɛ, pelei nii é liizu kala loo nuiti ta-lɔɓɔi zu. 4 Ɗa ɠɛ ma: ‹Ɓɔɠɔ zo, yiilɛi, mina lua, mina ɓali Siili nui Lesin ta Lemalia ná-doun zunui ta-yiiɠaawanai ɠakala. Ta nɔ ga koʋi leʋe kpuɠa felegɔiti duului ɠulazu ti ʋa. 5 Gè kwɛɛ ga Siili nuiti, ta Peka ta Efelayime zalaʋusuiti, ti toosu vai ɓɛtɛʋɛ è laalɔɠɔma. Ti ɠɛni ma: 6 Ade li Zuda masadai laalɔɠɔma! De maalua, de ɓɔi da é ʋɛɛ de ʋa, de Taɓeyɛle ná-doun zunui zei unda ga masagi, ga maaɓaai. 7 Kɛlɛ Maliɠii Ɠɔoɠɔ GALAGI ɠɛ:
Naa la zolooga pɛ,
naa la ɠɛa pɛ.
8 Mazɔlɔɔ Damase ɠa é ga Siili yooi ma masa taa wolai,
Lesin ɠa é ga Damase ma ɠundiɠii.
Kona ʋuulɔzita maazu lɔɔlugɔ (65) nɔ ʋe ná, Efelayime ɓezeɠele, ti la mɔ ɠɛa ga nuɓusɛ.
9 Samali ɠa é ga Efelayime yooi ma masa taa wolai,
Samali ɠundiɠii ɠa é ga Lemalia ná-doun zunui.
Ni ladala la wo ya, wo la loga kpaan.› »
Emanuwɛle ná-poogi
10 Ɠɔoɠɔ GALAGI ɠɛni mɔnɔ Aɠaze ma: 11 «Poogi ta maaɠaazaɠabo ɓɔɠɔ ʋɛ, Ɠɔoɠɔ GALAGI, ɗa-ƓALAGI ma, ga é fe è ya, é ɠɛni ga gɔvɛalaazu ʋele vaa, ɓaa geezu ʋele vaa.»
12 Kɛlɛ Aɠaze ɠɛni ma: «Gè la gaazaɠa nɔpɛ bosu, gè la Ɠɔoɠɔ GALAGI zuɠɔɠɔsu.» 13 Ezayi ɠɛni ma naazu: «À woilo, ɗa-o, ɗa-ʋɛlɛyeɠei-yo, Davide mavofodaiti! Toɠa ga faa go wo ɠaazu ɓaa, ga wo nuiti suɓɔlɔ ta-yiilɔɔi zu? Wa pɔ wo nà-GALAGI ná-ziilɔɔi zuɓɔlɔ? 14 Naa ɠa é ba, Maliɠii ɓɔɠɔi ɠa poogi ve wo ya: Wɛlɛ, kogi ɠa anzalopoi ma, toɠa doun zunu zɔlɔɔsu, toɠa daasei pɛɛ ga Emanuwɛle, nii poluʋɛ ga ‹GALA ka ade ʋa›. 15 Toɠa yɛ nikɛ ɲiimiɗɛi ma wulɔi miizu ta kɔin gulɔi, eyɛsu é vɔni faa ma é ɠɛlɛ faa ɲɔi va, é yiimazeɠe ga faa ʋagɔi. 16 Aisa zunu loungoi ʋa zoo ɠɛlɛzu faa ɲɔi ʋa, é ʋa yiimazeɠe ga faa ʋagɔi, masa felegɔiti ti è maaluazu, ta-nuɓusɛiti ta ɠula ta-yooiti ba. 17 Ɠɔoɠɔ GALAGI ɠa ʋaazu ga naama voloiti è ʋɔ, wa ɗa-nuɓusɛiti, ta ɗa-ʋɛlɛyeɠei, nii kɛɠala voloa ti la dɛ ɠaani ɲɛgɛlɛin, é zo naama voloi ma yeei Efelayime ɓeteʋeni la Zuda ʋa, Asiili masagi ná-fai ɠana.»
Kɔɔi loo vai ta nii a ɠula su
18 Naama volo ná, Ɠɔoɠɔ GALAGI ɠa toligi wo ga foei
dɛgiti ti Ezipete ɗɛ wolaiti ma, ti ʋa,
ta Asiili yooi zu ɠɔingiti.
19 Ta ʋa, ti ʋu pɛtugiti su,
ta fasa laaʋalizuʋɛti,
ta dɔɓɔɠɛlɛgiti su,
ta tufa lɛnugiti su.
20 Naama volo ná,
Maliɠii ɠa kpekai ziingao ziɛ wolai Efelate ʋoluʋɛ,
naa ɠa é ga Asiili masagi,
toɠa wɔungi ɓuye ta wo-ɓusɛi maaleɠai pɛ,
é la yeema wo-ɓɛlɛi ma.
21 Naama volo ná,
nui ɠilagilagi ɠa nikɛ ɓea ɠila to ta boli felegɔ,
22 niiti ta ɠɛ ɲiimiɗɛi wola veezu,
nu ɗa zoo é ɗa nikɛ ɲiimiɗɛi ma wulɔi mi.
Niiti pɛ ti ʋaazu yɛsu zooi zu,
ti ɠɔnɔgi ɠa ɠɛ ga ɲiimiɗɛi ma wulɔi ta kɔin gulɔi.
23 Naama volo ná,
kpelei nii kpein leezɛn ansaɠɔ waagila (1.000) ge su,
a ɠɛ ga wali ɠae waagila (1.000),
naa ɠa yɛ ɠaingiti ta kpolo ɠaingiti zea.
24 Ɗa ɠɛna lɔa ná,
kɛni mɛɛinti ta mɛɛn ɠaeiti ɠɛ è ya.
Ungo, zooi ɠa ná pɛ ka ɠɛ nɔ ga ɠaingiti ta kpolo ɠaingiti.
25 Gizei niiti tii ɠɛni ɠɛɛzu ti ma ga kalii,
nu la mɔ zooga é lɛ ti ma,
ɠaingiti ta kpolo ɠaingiti baaluabai ʋɛ.
Ta ná ɠɛ ga nikɛa laamiizu,
baalagiti ti ɗa lati ná.

- Ezayi
- <
- 7
- >

*7:3 7:3 Seyaal-Yasube: Daaseigi nii poluʋɛ ga «mɔta goi ɠa ɠale ma». Wɛlɛ ʋɛ: 10:21.

© 2023 PBT