- Zɔɓe
- <
- 1
- >

Zɔɓe
Ná-Sɛʋɛi
Sɛʋɛi lɔɔzeizuʋɛ ma woo mɔungiti
Sɛʋɛi nii ɠa zunui ta ná-faa zuɠulazu, nii é ɠɛni ga telebo nu, daaseigi ga Zɔɓe. Zunui naa wola ɓɔlɔni, kɛlɛ é la koto ɠɛɛni GALA daalɔɠɔma, é ʋa naa ʋeelala. Nu nɔpɛ ge la Zɔɓe Ná-Sɛʋɛi ɠɛɛ nui ɠwɛɛ, nu la ɓalaa kɛɛ yeeɠɛɠalai ɠwɛɛ, kɛlɛ ɗa ka ga Zɔɓe ná-eteai ziɛni mɛmɛwolaiti ta-ziɛgi zu, ʋelei Abalaame la, tɔɔzei sii ma ɠonagi ɠɛɛni ga kona ungila puunaanigɔ (140). Faaɠwɛ nu wolaiti ti la laani da ga Zɔɓe ɓɔɠɔ ɠa é sɛʋɛi nii ɠɛai. Ti ɠisiɛʋɛ ga nu ɠili ta, nii nu la kwɛɛ, naa ɠa é sɛʋɛai, é ɠisiɛai ga toɠa ga faa ʋagɔ ga é Zɔɓe ná-wɔlɔwɔlɔ vai zuɠula taɠiligaa ma.
Zɔɓe Ná-Sɛʋɛi ɠa ɓɔɛzu é ʋilɛ kpɔlɔi ʋa. Zobogi veeni Setana ya ga é Zɔɓe ɓɔlɔ, tɔɔzei é ɠisiɛni ga naa a la ɠɛ ga zaɓu Zɔɓe looɠo lɛbiyai vee vai ʋa GALA bɛ (1:11). Sɛʋɛi wɔɔlɔzuʋɛ kpein ka Zɔɓe ta bɔɔlaiti ta-yɛpɛi zuɠulazu, é lo ná-kpɔlɔi ma ungi ʋa. Zɔɓe bɔɔlaiti ta-ɠisiɛi ɠɛni kotoi ta ɠa é kɛai, kɛlɛ Zɔɓe mu ge laani da ga toɠa ga sɔbalala nu. Naa ʋoluma, GALA ge ɓɔɛni Zɔɓe ʋɔ, kɛlɛ é la Zɔɓe ná-kpɔlɔi ma ungi lɛɛni la pɛ. Zɔɓe kwɛɛgai ma ga GALA ka zoo fai pɛ kɛɛzu, ʋelei é pɔ la, ta nu vulu ɠila kpalaa ge la zooga GALA kɛɛ vaa ʋapagiti gaaɠaazu, é GALA ná-tuyai zɔlɔɔni ʋolu, é sɔlɔɔ ganii mɔinmɔin ta doun mɔinmɔin sɔlɔɔ.
Unsosuʋɛ
1. Fai niiti Setana ti wuzeɠeni Zɔɓe laalɔɠɔma, ti ɠɛai ga naa ná-kpɔlɔi ma ungi (1:1—2:13).
2. Zɔɓe ta bɔɔlaiti ta-ɓɔɛzuɠulaiti é lo ná-kpɔlɔi ʋa (3:1—37:24).
3. GALA ge ɓɔɛni Zɔɓe ʋɔ, Zɔɓe ma ge gooɠaaʋote (38:1—42:6).
4. Zɔɓe ná-eteai ma zeidai, ta ʋelei GALA ge tuyai looni la bɛ gaaɓelasu (42:7-17).
1
Zɔɓe ná-suɠɔɠɔ mɔungi
1 Zunui ta ɠɛni Use yooi zu, daaseigi ɠɛni ga Zɔɓe. É ɠɛni ga zunui nii peelalazu la ba, é zɔle, é ɠɛni luazu GALA ba, é ɗa maaɠooza faa ɲɔi ɠɛɛ vai ʋa. 2 Zunu loun lɔfela ɠa é sɔlɔɔni ta anzanu loun saʋagɔ. 3 Ná-toganii ɠɛni ga baalagi ta bolii waadɔfela (7.000), ta ɲɔmɛi waasaʋagɔ (3.000), ta wozawoli nikɛ waagila (1.000), naa ʋɛɛ soovale saa undɔɔlugɔ (500) ʋa. Botiɠɛ nui ɠɛni zea ga bɔɔlɔa. Zunui naa ɠa é ɠɛni ga sɔɓelama nu wolai, zooi naati su ti Zuludɛn folo ɠulazu ʋelei.
4 Ná-doun zunuiti ti ɓena ɓɔɠɔ loli, ti ɗa fɛtii ɠula ta-ʋɛlɛiti bu, naa ɓena ɠɛ ga seɠezeɠedai, ti ɠɛni ti-ʋaazeela saʋagɔiti tolisu, ti laami ʋɔɔma, ti ɓɔɔle. 5 Siɛgi zu naama vɛti voloiti gaa a la ɓelana la, Zɔɓe ɠɛni ná-dointi tolisu, ti ʋa, nii a kɛ é zalaɠai ɠula ti ʋɛ, ti ɲade. É ɓena wuzeɠe ga sobuzobui, é gala zalaɠai ɠula ti ɠilagilagi ná-faa zu. Mazɔlɔɔ é ɠɛni ɠɛɛzu ɓɔɠɔ ma: «Tanisu dòinti ti faaɠaazagi ta ɠɛɛʋɛ, ti GALA koto ti-yiimaʋɛ.» Ʋele ɠana nɔ Zɔɓe ɠɛni kɛɛzu la ɠɔ.
6 Yeeta, GALA ná-geezuɠeelaiti ti ʋaani, ti lo Ɠɔoɠɔ GALAGI ɠaazu maaɓɔgi zu. Setana, nii é ga maalɔɔ nui, naa ʋaani tɔ ɓalaa ti zaama. 7 Ɠɔoɠɔ GALAGI ɠɛni Setana ma: «Ɗa zeɠezu mini?» Naa gooɠaaʋoteni, é ɠɛ ma: «Gè ɠɛa eteai zuɓizɛzu, gè ɗa ziɛziɛ.» 8 Ɠɔoɠɔ GALAGI ɠɛni ma: «È nà-botiɠɛ nui Zɔɓe zumɔgɛ nɛi? Nu nɔpɛ ge la ga tɔun kɛʋele eteai zu, zunu ʋe peelalazu la ba, é zɔle, zunu ʋe é luazu GALA ba, é ɗa maaɠooza faa ɲɔi ɠɛɛ vai ʋa.» 9 Setana gooɠaaʋoteni, é ɠɛ ma: «Zɔɓe ɠa luazu GALA ba nɔ lɛin ɓaa? 10 Ɗa ɓaazu maazu, pele ungi pɛ ma, eɠɛ a ɠɛ sasa zu, tɔ-o, ná-pɛlɛyeɠei-yo, zeaɠɔligiti-yo È zeavai pɛ suɓɛtɛʋɛ, ná-toganiiti gaawɔɔlɔa zooi zu. 11 Kɛlɛ yeevɔɔɠu lɛɛ zeaɠɔligiti ba, ta ná-nuiti, ɗa pɛtɛ ni é la è ɠotoni gaamanɔ.» 12 Ɠɔoɠɔ GALAGI ɠɛni la Setana ma: «Kɔli pagɔi kpein ka ɗa-zobogi wu, ta ná-nuiti, kɛlɛ mina yeevɔɔɠu tɔ ɓɔɠɔi ɓusɛi ʋa.» Naazu ɠa Setana zeɠeni Ɠɔoɠɔ GALAGI ʋɔ bɛ.
13 Yeeta, Zɔɓe ná-doun zunuiti ta ná-doun anzanuiti ti ɠɛni daamii wosu, ti ɗa dɔɔi ɓɔle ʋɔɔma, ti-liɛ zunu mɔungi ʋɔ bɛ. 14 Keela ɠila ge ʋaani é Zɔɓe ɠa, é daazeeli ma ga: «Nikɛiti zɛgɛ nɔ wozai wolizu, soovale saaiti ti ɗa laami ti ɠoba, 15 Saɓa nuiti tooʋɛ ti zu, ti li ga tiye. Ti ɗa-wotiɠɛ nuiti kpein paaʋɛ ga boɠa zɔkpɔi. Nà ɠila kpe ka kùlaai, gè ʋa gè naama vai laazeeli è ma.»
16 É yɛni nɔ ɓɔɛzu, keelai taɠili ge ʋaani, é ɠɛ ma: «Geeɓadɛi looʋɛ ɗa-ʋaala kpulugiti su, ta ɗa-wotiɠɛ nuiti. É ti pɛ galaʋɛ. Nà ɠila kpe ka kùlaai, gè ʋa gè naama vai laazeeli è ma.»
17 É yɛni nɔ ɓɔɛzu, keelai taɠili ge ʋaani, é ɠɛ ma: «Ɓaɓilɔne nuiti ma ɓulugi ɠɛɛʋɛ ga seizu saʋagɔ, ti ʋa, ti loo ɲɔmɛiti su, ti li ga tiye. Ti ɗa-wotiɠɛ nuiti paaʋɛ ga boɠa zɔkpɔi. Nà ɠila kpe ka kùlaai, gè ʋa gè naama vai laazeeli è ma.»
18 É yɛni nɔ ɓɔɛzu, keelai taɠili ge ʋa, é ɠɛ ma: «È-loun zunuiti ta è-loun anzanuiti zɛgɛ nɔ daamii wosu, ti ɗa dɔɔi ɓɔle, ti-liɛ zunu mɔungi ʋɔ bɛ, 19 fiilɛ wola ɠila kpe kulaʋɛ ga teʋebai zu ʋele, é loɠa pɛlɛi ma zeki naanigɔiti ba, é wolo è-lointi ma. Ti pɛ ti zaaʋɛ. Nà ɠila kpe ka kùlaai, gè ʋa gè naama vai laazeeli è ma.»
20 Zɔɓe wuzeɠeni, é ná-seɠe wolai ʋali ga kidaaʋiligi maaʋele ma, é nɔungi ɓuye, é laaʋɛɛ zooi ma, é nɔkɔ. 21 É ɠɛni ma:
«Kàbei ɠa kùlaai la dèe ɠoozu, kàbei ɠa gè ɠalesu ma la.
Ɠɔoɠɔ GALAGI feeni, Ɠɔoɠɔ GALAGI seɠea ʋolu.
Lɛbiyai ɠa Ɠɔoɠɔ GALAGI ʋɛ!»
22 Naama maanɔɠɔiti kpein saama, Zɔɓe la ɠɛni koto ɠɛɛni, é la faa ɲɔu nɔpɛ daani GALA unma.

- Zɔɓe
- <
- 1
- >

© 2023 PBT