- Malasi
- <
- 1
- >

Malasi
Ná-sɛʋɛi
Sɛʋɛi lɔɔzeizuʋɛ ma woo mɔungiti
Malasi ná-GALA gooiti ka ti sɛʋɛi nii zu. Eɓulu wooi zu Malasi laaseigi ʋoluʋɛ ɠa ga «nà-keelai». Naa maaʋele ma, faaɠwɛ nu wolai tanigaa ti ɠɛ Malasi ɠa ga woo ungi ta, kɛlɛ nu laasei taade. GALA goo wo nui laasei pɛɛʋɛ «nà-keelai» (2:7). GALA gooiti ti sɛʋɛi nii zu, ti leʋega ɠɛni de Izilayɛle nuɓusɛiti ma, siɛgi zu ti ɠaleni la ma, ti ɠula duɔlai zu Ɓaɓilɔne, ta ti ɓegai ma ga GALA sei ʋɛlɛi lo.
Malasi ná-GALA gooiti su, goomaaɠaali mɔinmɔin ná GALA ta Izilayɛle nuɓusɛiti zɔɠɔzu. Naa ta ɠa ga GALA ge dɛɛʋɛ ga Izilayɛle nuiti ta ga wooʋalada nuiti, siɛgi zu ti togani ɠaɲaiti kulazu la ga zalaɠai (1:8), ta ti ɗa anzanuiti fulu, niiti ti nɔkɔsu kɔɔɠɔ ganigiti bu (2:11). Kɛlɛ Izilayɛle nui mɔtai tanigaa ti ti-ziɛ ʋeleiti maavaliboni. GALA gooi Malasi boni, naa ɠa bosu ga GALA ná-tukpɔɠaaleʋe voloi ɠa ʋaazu. Naama voloi telebo nuiti ta undaanɛɛi zɔlɔɔ, kɛlɛ nu ɲɔiti ta ɠala.
Unsosuʋɛ
1. Malasi ná-GALA gooi ma woo lɔɔzei mɔungiti bogɛ (1:1).
2. Goomaaɠaaliiti ti GALA ta Izilayɛle nuɓusɛiti zɔɠɔzu (1:2—3:18).
3. Maliɠii ná-tukpɔɠaaleʋe voloi ʋaa vai (3:19-24).
1
Nuɓusɛiti ta-vaanɛɛ wuuɠwɛɛtalai
1 Ɠɔoɠɔ GALAGI ná-keela wooi, é boni Izilayɛle nuiti ma, é ɠula Malasi la.
2 Ɠɔoɠɔ GALAGI ɠɛ ma: «Nɔ̀un, gè wo nɛɛʋɛ ʋɛ. Kɛlɛ wa gàazaɠasu, wo ɗa ɠɛ ma: ‹Lee ɠa gá kwɛɛ ba ga è gi nɛɛʋɛ ʋɛ?› » Ɠɔoɠɔ GALAGI gooɠaaʋotegi veeʋɛ, é ɠɛ ma: «Ezawu la ɠɛni ga Zakɔɓe kɛɛɠɛloin ɓaa? Anɛɛ naa ʋe, gè yiimazeɠeʋɛ ga Zakɔɓe, 3 gè Ezawu likpi. Gè ná-gize yooi ɠɛa ga fuagi, gè ná-poganiiti kwɛa koʋeiti ma teʋebai zu.» 4 Ezawu mavofodai, Edɔme, ɠa zoo, é ɠɛ ma: «Gi ɠoloɠologa, kɛlɛ gá ada woloaiti tosu ʋolu.» Kɛlɛ Ɠɔoɠɔ GALAGI, Fai-Pɛ-Maliɠii wooi ɠaa: «Ti náti to, nà náti toka nɔ, ta-yooi ɠa loli ga zooi nii faa ɲɔi masadai ɠɛɛzu su, ta nuɓusɛiti niiti Ɠɔoɠɔ GALAGI ti laalɔɠɔma yeenɔpɛ. 5 Izilayɛle nuɓusɛiti, wo-ɠaazuʋɛ ɠa naati pɛ ka, wo ɗa ɠɛ ma: ‹Ɠɔoɠɔ GALAGI wɔɔlɔʋɛ Izilayɛle nà-zou ɠwɛpelegiti pɛ poluʋeleiti!› »
Lɛbiyai nii maanɛai é ve Ɠɔoɠɔ GALAGI ʋɛ
6 Ɠɔoɠɔ GALAGI, Fai-Pɛ-Maliɠii ɠa é nii wosu zalaɠa ɠula nuiti ma: «Doin ɠa ɗa kɛɛɠɛ lɛbi, botiɠɛ nui ɓalaa maliɠii lɛbi. Ni nà ga ɠɛɛɠɛi, lɛbiyai ɓɛgele ɠa é veezu bɛ̀? Ni nà ga maliɠii, unfemai ɓɛgele ɠa é bɛ̀? Wa dàaseigi ʋɛlɛʋilisu. Kɛlɛ wa gàazaɠasu, wo ɗa ɠɛ ma: ‹Leeni ɠa gi è-laaseigi ʋɛlɛʋilisu da?› 7 Wa ʋaazu ga kɔzɔba laamianigiti nà-zalaɠa ɠulazuʋɛti. Kɛlɛ wa gàazaɠasu, wo ɗa ɠɛ ma: ‹Leeni ɠa gi è ɠɔzɔa la?› Wo ɠɛɛ vai zu ma: ‹Ɠɔoɠɔ GALAGI ná-taɓalii ɠa ga fuun gani.› 8 Siɛgi zu wo ʋaazu la wo gaazuɠole logani ɠula ga zalaɠai, faa ɲɔu la ga naa ɓaa? Siɛgi zu wo ʋaazu la ga dɛkpu gelei ta seeɓɛ geleiti, faa ɲɔu la ga naa ɓaa? Naa ve lɛɛ ɗa-you zɛʋɛ ɠundiɠii ya! Toɠa yeezei nɛi è wu, é è zuzo ga pagɔ?» Ɠɔoɠɔ GALAGI, Fai-Pɛ-Maliɠii ɠa é boga. 9 «Niima ziɛgi zu, à kɔɠɔ mu ga wo màanɛɛnɛ, nɛ̀i gè ga wa-ƓALAGI, nii a kɛ gè nà-nuɓusɛiti wo maawɔinɠa! Naati fea ʋoluma, wa kaazu ga nà wo zuzo ga pagɔ ɓaa?» Ɠɔoɠɔ GALAGI, Fai-Pɛ-Maliɠii ɠa é boga. 10 «Fizɔgɛ mu ga wo zaama, nu ɠila ge sèi ʋɛlɛi ma ɓogiti daaɠulu, nii a kɛ wo mina abui ɠaazo wafuun nà-zalaɠa ɠulazuʋɛ.» Ɠɔoɠɔ GALAGI, Fai-Pɛ-Maliɠii ɠɛ ma: «Zìima nɔpɛ ge la ga woye, gè la yeezeizu wa-vebɛani nɔpɛ bu. 11 Mazɔlɔɔ tɔ̀ɠɔi wɔɔlɔʋɛ zii ɠiligiti saama, é zo folo ɠulazu, é li folo liizu. Mini-o-mini, ta ansansegiti galazu dɛ̀bi vai ma, ti ɗa ʋa ga vebɛani ɲadegaiti, mazɔlɔɔ tɔ̀ɠɔi wola ɠa wɔɔlɔ zii ɠiligiti saama.» Ɠɔoɠɔ GALAGI, Fai-Pɛ-Maliɠii ɠa é boga. 12 «Kɛlɛ wɔun, wa bɛ̀lɛlalazu, wa ɠɛna ɠɛa ma: ‹Maliɠii ná-taɓalii ɠɔzɔʋɛ, daamianigi é zɔlɔɔsu gaa, kulanuma nɔpɛ ge la naa ʋa.› » 13 Ɠɔoɠɔ GALAGI, Fai-Pɛ-Maliɠii ɠɛ ma: «Wa laaɓeluzu ga ze, wo ɗa ɠɛ ma: ‹Ɓɔɠɔ ɓɔlɔ vaa ɠa ga nii!› Wo ɗa ʋa ga toganii niiti ti unmaai, niiti ti lɛkpuzu, ɓaa ti zeeɓɛzu, vebɛaniiti kana wo ti veezu! Wa kaazu ga nà yeezei nɛi naati bu ɓaa?» Ɠɔoɠɔ GALAGI ɠa é boga. 14 «Foovooi ɠa yaava nui ʋɛ, nii togani zinɛ ʋagɔi ta zea ná-togani ɓulugi zu, é minazeɠeai la GALA bɛ, é naa yɛ ná, é zɛba é ʋa ga taɠili nii daa la zeelini, é naa ɠɛ ga zalaɠai Maliɠii ʋɛ! Mazɔlɔɔ nà ga masa gola, dàaseigi maayikiai zii ɠiligiti saama.» Ɠɔoɠɔ GALAGI, Fai-Pɛ-Maliɠii ɠa é boga.

- Malasi
- <
- 1
- >

© 2023 PBT